กระทรวงศึกษาธิการ พัฒนาหลักสูตรการศึกษาขั้นพื้นฐาน ตอบโจทย์สังคมไทย สังคมโลก
กระทรวงศึกษาธิการตระหนักถึงความสำคัญ ของหลักสูตรการศึกษาขั้นพื้นฐาน ซึ่งเป็นภารกิจสำคัญของกระทรวงศึกษาธิการ เพื่อให้ทันต่อการเปลี่ยนแปลงของโลกในศตวรรษที่ 21 และในช่วงสถานการณ์การแพร่ระบาดโควิด-19 ล่าสุดกระทรวงศึกษาธิการพร้อมเปลี่ยนผ่านการศึกษาแบบเดิมที่เต็มไปด้วยตัวชี้วัด มุ่งไปสู่การพัฒนาศักยภาพของผู้เรียน เปลี่ยน “ห้องเรียน” เป็น “ห้องเรียนรู้” ที่ผู้เรียนเข้าใจ ทำเป็น เห็นผลลัพธ์ และเด็กทุกคนมีโอกาสในการค้นพบเป้าหมายของตนเอง ซึ่งการดำเนินการครั้งนี้จำเป็นต้องอาศัยความร่วมมือจากทุกภาคส่วนของสังคมต่อกระทรวงศึกษาธิการ จึงจะประสบความสำเร็จอย่างเป็นรูปธรรม นโยบายดังกล่าวเป็นคำกล่าวของนางสาวตรีนุช เทียนทอง รัฐมนตรีว่าการกระทรวงศึกษาธิการ จากเวทีระดมความคิดกรอบหลักสูตรการศึกษาขั้นพื้นฐาน หลักสูตรฐานสมรรถนะ ของทีมพัฒนาหลักสูตรให้ตอบโจทย์ต่อการพัฒนาสังคมไทยด้านนายอัมพร พินะสา เลขาธิการคณะกรรมการการศึกษาขั้นพื้นฐาน หรือ เลขาธิการ กพฐ. กล่าวว่า การปรับปรุงหลักสูตรการศึกษาในครั้งนี้ ยังเป็นสิ่งที่กำหนดไว้ในรัฐธรรมนูญและยุทธศาสตร์ชาติ สอดคล้องกับความคาดหวังของสังคมไทยปัจจุบันที่ต้องการสร้างเด็กไทยที่มีคุณลักษณะตอบโจทย์ความต้องการของสถานประกอบการ หรือการสร้างคนไทยยุคใหม่ที่เป็นต้นแบบของประชากรโลกที่มีคุณภาพ ซึ่งวันนี้ทุกคนคงมีเป้าหมายเดียวกันว่าต้องการเห็นคนไทยที่มีสมรรถนะสูงสำหรับความคืบหน้าในการดำเนินงานตั้งแต่เดือนสิงหาคมที่ผ่านมา ได้ทำการยืนยันกับโรงเรียนที่สมัครเข้าร่วมโครงการนำร่องในการใช้หลักสูตรฐานสมรรถนะ ใน  8 จังหวัดของพื้นที่นวัตกรรมการศึกษา ซึ่งขณะนี้อยู่ระหว่างรับฟังความคิดเห็นใน  3 ทาง จากนั้นในเดือนพฤศจิกายน 2564 ถึงเดือนมกราคม 2565 จะรับสมัครโรงเรียนที่มีความพร้อมที่จะใช้หลักสูตรฐานสมรรถนะ ซึ่งเรื่องดังกล่าวกระทรวงศึกษาธิการต้องมีความรอบคอบเนื่องจากยังอยู่ท่ามกลางสถานการณ์การแพร่ระบาดของโรคโควิด-19  โรงเรียนบางโรงในเขตพื้นที่สีแดงอาจจะยังไม่พร้อมในการใช้หลักสูตรใหม่ เบื้องต้นกระทรวงศึกษาธิการ จึงเปิดรับสมัครโรงเรียนที่สมัครใจ มีความพร้อมและอยากจะทำตรงนี้ ซึ่งเราจะประกาศรายชื่อโรงเรียนที่ใช้หลักสูตรใหม่นี้ในวันที่ 14 กุมภาพันธ์  2565 จากนั้นในเดือนมีนาคม จะทำการสรุปผลวิจัยและการรับฟังความคิดเห็นแล้วนำไปปรับปรุงหลักสูตร ให้สมบูรณ์มากยิ่งขึ้น